《题欧阳地师卷》
明代·薛侃

正月江南花满溪，舟随花去路非迷。片帆正迓东风晚，半榻留还海月低。

千里稀逢惭我病，百年胜概赖君提。归乡三益如相问，细雨岩扉不上泥。

作者简介：（?—1545）广东揭阳人，字尚谦，号中离。薛俊弟。正德十二年进士。乞归养，师事王守仁。世宗即位，授行人，进司正。十年，上疏请定皇储，触帝所讳，斥为民。讲学自娱卒。有《研几录》、《图书质疑》、《中离集》。